La Mediterrània de Manresa continua apostant per la internacionalització i l'ampliació d'horitzons. Enguany, la fira té previst dur a terme al voltant d'una trentena d'accions estratègiques a quinze països i regions d'Europa. El pla es basa e coproduccions i en accions d'intercanvi artístic, professional i comunicatiu amb l'objectiu de potenciar els fluxos de treball professionals i oferir nous canals d'exhibició al teixit creatiu català. Un dels projectes més destacats és el fòrum euroregional 'Patrimoni i creació', en el qual quatre agents de l'eix occità, català i balear –inclosa la Mediterrània- han treballat junts durant dos anys per eixamplar l'espai comú social, cultural i lingüístic. El resultat d'aquest treball serà visible aquest cap de setmana en la celebració del Fòrum a la població francesa de Castelnaudary, al departament d'Aude.  A més de la participació al 'Fòrum euroregional patrimoni i creació', la Mediterrània de Manresa també consolida els principals acords de treball dels darrers anys amb una quinzena de països i regions d'Europa com ara Alemanya, Itàlia, Algèria, França, Bulgària, Portugal, entre d'altres.  A més, la fira ha obert nous projectes amb el Marroc i la Bretanya francesa.  El fòrum euroregional  El fòrum 'Patrimoni i creació', que se celebrarà aquest cap de setmana, s'articularà al voltant de grans eixos temàtics que cobreixen el conjunt del camp cultural occitanocatalà. Les temàtiques es tractaran en cicles de conferències, taules rodones i tallers dirigits per professionals de cada sector. Les activitats més destacades estaran integrades al 'Total Festum' de la regió Llenguadoc Rosselló Migdia Pirineus, una programació pluridisciplinària de concerts, representacions teatrals, projeccions i espectacles de carrer, entre d'altres.  La jornada inaugural anirà a càrrec de 'The New Catalan Ensemble', espectacle estrenat l'any passat a Manresa. La Fira Mediterrània hi participarà activament durant la jornada del dissabte 2 de juliol, moderant la taula rodona 'Creació i recreació musical: tradició, recerca i contemporaneïtat' i intervenint a la taula rodona 'Músiques actuals i identitats'.  Els socis de Fira Mediterrània en aquest projecte són el CIRDÒC-Mediatèca occitana (Centre regional de desenvolupament de l'occità), que s'encarrega de la salvaguarda, l'estudi i la promoció de la cultura occitana i el seu patrimoni i que n'ha estat el líder. I Sa Xerxa, que promou el teatre per a infants i joves arreu de les Illes Balears, i que també coincideix amb la Fira Mediterrània com a soci de Cofae (la Coordinadora de Ferias de Artes Escénicas del Estado español). Nous acords internacionals i renovació de convenis Altres projectes engegats enguany són els de Visa for Music, el punt de trobada de la indústria musical d'Àfrica i Orient Mitjà, amb qui s'ha acordat la programació d'un grup musical català i un grup musical marroquí respectivament, i l'SpectacleVivant en Bretagne / Bretagne’sWorld Sounds (Bretanya francesa), amb qui es faran intercanvis artístics i professionals. El pla també inclou la continuïtat de diferents acords engegats anteriorment, com el de la Foundation Royaumont (França), institució de gran prestigi en l'àmbit de la producció cultural, i gràcies al qual es manté un programa de residència de creació artística fins l'any vinent amb Juan Gómez Chicuelo. També es renova l'acord amb l'Internationale Kulturbörse Freiburg (Alemanya), una de les fires d'arts escèniques més importants d'Alemanya; la Fira Medimex – Music Innovation Expo, el mercat més important d'Itàlia; amb OuTonalidades (Portugal), el circuit portuguès de música en directe; amb WithoutBorders(Bulgària), el fòrum internacional d'art i músiques del món; amb Womex, la fira de músiques del món més important d'Europa, amb més de 2.200 professionals; amb Babel Med Músic (Marsella, França), el mercat especialitzat en músiques del món més important de França i un dels més rellevants a nivell mundial en aquest àmbit, i amb l'Agence Algérienne pour le Rayonnement Culturel (AARC). A nivell estatal també s'han renovat els acords amb el Govern Basc / Instituto Vasco Etxepare; el Govern de les Illes Balears; Trovam, l'únic mercat de música al País Valencià; el Festival Folk Segovia (Castella i Lleó); la Feria Internacional de Teatro y Danza de Huesca (Aragó) i l'Ajuntament de Saragossa.

Summary: La Fira Mediterrània de Manresa participa en una trentena d'accions de 15 països i regions d'Europa


Podem ha enviat aquest matí una nova proposta al PSOE per tancar un govern de coalició. Des de la formació de Pablo Iglesias insisteixen que el resultat de les urnes el passat 28 d'abril no va donar la majoria suficient a cap partit per fer un govern "monocolor" i per això insisteixen en conformar govern amb el PSOE, una opció que ja va fracassar al juliol. Per aconseguir reflotar les negociacions, Podem ha enviat fins a quatre propostes diferents al document -a totes reclama la vicepresidència- i proposa reprendre el diàleg on va quedar al juliol. La formació al·lega que "la falta de temps" per negociar va provocar el fracàs d'aquesta opció de govern. L'equip negociador de Podem està format per Pablo Echenique, Ione Belarra, Jaume Asens, Yolanda Díaz, Enrique Santiago i Juantxo López de Uralde. Des del PSOE, però, el mateix Pedro Sánchez ha tancat la porta al govern de coalició i busca un acord programàtic amb Podem, amb qui preveu reunir-se entre finals d'agost i principis de setembre.

Summary: Podem envia al PSOE una nova proposta per a un govern de coalició


Les obres de la Sagrada Família no es reprendran "fins que s'hagi aconseguit un nombre de visitants estable en el temps", ja que l'obra es construeix principalment gràcies a les entrades. Així ho ha confirmat l'ACN arran de la informació que ha avançat TV3, que indica que l'obres estaran aturades com a mínim entre vuit i nou mesos fins a finals d'any per la caiguda d'ingressos. Així mateix, la Junta Constructora de la Sagrada Família ha fet un Expedient de Regulació Temporal d'Ocupació (ERTO) al 40% de la plantilla. La voluntat de la Junta Constructora és suspendre la relació laboral només de forma temporal i restablir la situació contractual una vegada es pugui reactivar l’activitat. A més, s’ha compromès, expliquen les fonts consultades per l'ACN, a complementar el sou dels treballadors afectats durant aquest període. Des de la Sagrada Família, reconeixen que "no està clara la data de reobertura" de la Sagrada Família. Consideren que "el calendari és incert". A més, afegeixen, "un dels objectius del temple és garantir la seguretat tant de visitants com de treballadors de cara a la reobertura".

Summary: Les obres de la Sagrada Família estaran aturades "fins aconseguir un nombre de visitants estable en el temps"


La fauna que hi ha als rius de Girona tindrà un escull menys al llarg de l'any que ve. L'Ajuntament de Girona i el Consorci del Ter construiran una escala per a peixos al riu Onyar, a l'altura de la resclosa del pont de Pedret. En aquest punt és on hi ha l'aiguabarreig amb el riu Ter. A hores d'ara, animals com les anguiles, les truites o els barbs de muntanya no poden remuntar el metre d'alçada que hi ha de desnivell de l'aigua, fet que crea una barrera. Les obres passaran per fer una rampa paral·lela al marge esquerre que tindrà una longitud de 9 metres amb un pendent que no superarà l'1%. El projecte constructiu té presents els diferents cabals de l'aigua en aquest punt i contempla que la passera funcioni pel seu ús el 90% dels dies. La resclosa que hi ha a l'aiguabarreig del riu Onyar amb el Ter a Girona és un mur infranquejable per a moltes espècies aquàtiques. El problema és que els animals que van contracorrent no poden remuntar un desnivell que fa un metre d'alçada. Això afecta sobretot anguiles, truites, barbs de muntanya, bagres, bavoses de riu i espinosos. La solució a aquesta  problemàtica de la biodiversitat local es materialitzarà aquest 2018. Les obres, per un valor de 49.923,55 euros més IVA, ja tenen el projecte constructiu fet i ara caldrà licitar l'obra. Els diners sortiran de l'Ajuntament de Girona però també del Consorci del Ter. La diferència habitual de cotes d'aigua entre l’Onyar i el Ter és d'entorn a un metre i ara la nova escala de peixos ho ha de resoldre. L'obra contempla fer una rampa amb una longitud total de 9 metres amb ressalts de 3,5 centímetres cada mig metre. El pendent màxim que tindrà és de l'1%. L'obra aprofitarà part de l'estructura actual del pont de Pedret per a fer de mur de contenció. L'actuació es farà a la pila del marge esquerre amb còdols de riu i blocs delimitada per un mur de formigó de nova construcció. A la sortida de la rampa hi haurà també una bassa que ha de fer de reclam per a les diferents espècies que les pugui orientar cap a l'escala de peixos. El projecte constructiu s'adapta a la previsió de cabal establerta en el pla de gestió del districte de conca fluvial de Catalunya per al període 2016-2021. L'actuació ja estava contemplada en el Pla local d'adaptació al canvi climàtic de Girona, aprovat ara fa quatre anys. Pel president del Consorci del Ter Joaquim Roca, l'actuació forma part "d'un objectiu general" que passa per restituir "de mica en mica" la connectivitat fluvial "al llarg del riu i la seva conca". De la seva banda, el regidor de Paisatge i Hàbitat Urbà de Girona, Narcís Sastre destaca que l'actuació "salvaguarda i fomenta la qualitat ecològica" dels rius que passen per Girona. A més, ha afegit que aquesta actuació en concret, treballa per "renaturalitzar l'Onyar".

Summary: Construiran una escala per a peixos a l'aiguabarreig dels rius Onyar i Ter a Girona


El 60% dels estudiants de grau viu a casa dels pares i finança els estudis amb els ingressos familiars ACN Barcelona.-El 55% dels graus i el 58% dels màsters els cursen estudiants de classe alta. A més, el 60% dels estudiants de grau viu a casa dels pares i finança els seus estudis amb els ingressos familiars. El 63% dels alumnes viuen a casa dels pares. També és majoria qui finança els estudis amb ingressos familiars, un 58% en el cas dels graus i un 43% en el dels màsters. Aquestes són algunes de les dades i conclusions que es desprenen de l'informe 'Via Universitària: Accés, condicions d'aprenentatge, expectatives i retorns dels estudis universitaris'. En aquest treball, realitzat per la Xarxa Vives d'Universitats entre el 2017 i el 2019, han participat més de 40.000 estudiants de 20 universitats de Catalunya, País Valencià, Balears i Andorra.   La classe social predominant a la universitat és l'alta, amb el 55% dels graus i el 58% dels màsters. La classe social baixa suposa només l'11% de l'alumnat. El 22% dels estudiants són fills de progenitors amb un nivell formatiu baix.  Els pares són els principals finançadors dels estudis, tant en els graus (58%), com en els màsters (43%). De fet, per al 25% dels alumnes, els ingressos familiars són l'única font de finançament. Les beques són la segona, però 6 de cada 10 declara no rebre'n cap. Els ingressos per treball són la tercera forma de pagar els estudis. Més de la meitat d'estudiants de grau compaginen feina i estudis, un 52%, però el percentatge s'ha reduït un 7% des del 2016. En el cas del estudiants de màster, el 36% es dedica als estudis a temps complet.  El 63% dels alumnes viuen amb els pares. Dels emancipats, que són el 35%, els d'origen acomodat accedeixen a residències universitàries en major proporció. La resta opta per lloguers compartits amb altres estudiants. La mitjana europea d'estudiants que viuen a la llar familiar se situa en el 36%.  El 82% dels estudiants accedeix a la universitat per la via tradicional, a través de la prova d'accés a la universitat, sense retard ni interrupcions en l'estudi. Només un de cada deu ho fa per vies alternatives, com la Formació Professional. Aquesta via d'accés s'ha reduït set punts en tres anys. Les dones són majoria a la universitat, el 62%, però la seva presència és minoritària en els graus d'enginyeria (32%) i titulacions mixtes (44,6%). Les noies s'esforcen més, són més disciplinades i constants en l'estudi. La proporció de dones que mostra un nivell alt de dedicació a l'estudi és superior a la dels homes: un 40% enfront del 34%. Les noies, a més, s'ocupen més de la cura d'altres i de les feines a casa. Com més edat i més càrregues familiars, la dona perd més temps d'oci personal que l'home.  Les expectatives de futur són millors ara que fa tres anys, quan es va realitzar la primera onada de l'enquesta. L'expectativa d'ascens social a través dels estudis s'ha incrementat en 11 punts. El 36% confia que podrà assolir una posició social alta, mentre que el 2016 ho creia el 25%. El 54% pensa que els estudis li seran útils per assegurar-se uns bons ingressos, mentre que el 2016 ho considerava el 40%.  Només el 8% dels estudiants universitaris ha fet mobilitat internacional, tot i que un 37% pensa fer-ho. 9 de cada 10 argumenta que les dificultats econòmiques són una barrera. Els estudiants de classe social alta fan el doble de mobilitat internacional (10%) respecte als de classe baixa (4,7%).

Summary: Un informe mostra que el 55% dels graus i el 58% dels màsters els cursen estudiants de classe alta


Un nen del casal d'estiu que organitza el Club Tennis Cassà, de Cassà de la Selva (Gironès), ha donat positiu en coronavirus. Es tracta d'una persona de fora del poble que participava en aquesta activitat. El cas s'ha comunicat aquest dimecres des de l'Àrea Bàsica de Salut del municipi i posteriorment, l'Ajuntament ha contactat amb l'Agència de Salut Pública per saber quines mesures calia prendre. De moment, el grup de 12 persones on hi havia el nen infectat hauran d'estar aïllats quinze dies al seu domicili, igual que els seus monitors. Pel que fa a la resta de grups, podran seguir anant al casal igualment perquè no han tingut cap relació entre ells. Des de l'Ajuntament de Cassà de la Selva han demanat tranquil·litat a la resta d'usuaris del casal i del club de tennis. Segons ha avançat el consistori Salut Pública ha donat llum verda a la continuïtat del casal. L'alcalde de Cassà de la Selva ha contactat amb els batlles dels municipis veïns, ja que hi ha usuaris de diversos pobles que van al casal de Cassà.

Summary: Detecten un cas positiu de coronavirus en un casal d'estiu de Cassà de la Selva


L'alt tribunal creu que les seves declaracions tindran una "interferència mínima" en l'activitat del Parlament i que han tingut temps de preparar la defensa ACN Barcelona.-El Tribunal Superior de Justícia de Catalunya ha desestimat el recurs de les defenses de la presidenta del Parlament, Carme Forcadell, i de la secretària primera, Anna Simó, per ajornar la seva declaració dilluns que ve com a investigades per un presumpte delicte de desobediència i prevaricació per permetre debats i votacions sobre el referèndum al Parlament. En la interlocutòria, l'alt tribunal considera que la citació no entorpeix les ocupacions habituals de les investigades i que per fer els assenyalaments el tribunal ha tingut en compte una "interferència mínima" en l'activitat del Parlament, descartant els períodes ordinaris de sessions. A més, assenyala que les defenses han tingut temps suficient per preparar-se la declaració i que per tant "no existeixen raons jurídiques reals per oposar-se a l'assenyalament" i que "no resulta aplicable" la doctrina del Tribunal Europeu dels Drets Humans. En el recurs, Forcadell va al·legar que el termini per a les declaracions podia comportar "la vulneració del dret a la defensa i a un judici equitable" i considerava que es podia fer una alteració del calendari de citacions "sense cap perjudici rellevant per la instrucció, que ha estat declarada complexa". L'advocada de Forcadell i Simó reclamava que els investigats han de poder disposar de temps per preparar la defensa sense restriccions i subratlla que això forma part del "dret al judici just".

Summary: El TSJC desestima el recurs per ajornar les declaracions de Forcadell i Simó


El fotògraf català Samuel Aranda ha guanyat el premi Ernest Udina a la Trajectòria Europeista 2016 pel seu treball sobre el drama dels refugiats. Aranda, nascut a Santa Coloma de Gramenet el 1979, és freelance i col·labora habitualment al diari nord-americà ‘The New York Times’. Va guanyar el World Press Photo el 2011. Aquest any ha aconseguit el premi Ortega i Gasset per una fotografia d’una dona siriana que se salva, amb el seu fill, en caure d’una barca a tocar de la costa de l’illa grega de Lesbos. Aquesta fotografia va ser publicada per primera vegada a la portada del diari ‘Ara’ el 21 d’octubre del 2015. Aranda també ha rebut aquest any el Premi de Periodisme del Parlament Europeu. D’altra banda, la periodista i fotògraf independent russa Victoria Ivleva (Sant Petersburg, 1956) ha estat distingida amb la menció honorífica del premi Ernest Udina a la Trajectòria Europeista pel conjunt de l’obra periodística i gràfica. Victoria Ivleva va guanyar el premi World Press Photo el 1992 i és l’única periodista del món que va entrar a la Sala Central del reactor 4 de Txernòbil després de l’explosió nuclear de fa trenta anys. En aquesta onzena edició del premi Ernest Udina a la Trajectòria Europeista, l’Associació de Periodistes Europeus de Catalunya (APEC) ha volgut reconèixer el valor dels professionals del fotoperiodisme, els quals aconsegueixen les imatges que expliquen la realitat, en moltes ocasions millor que les paraules. L’Associació de Periodistes Europeus de Catalunya (APEC) ha destacat les trajectòries de Samuel Aranda i de Victoria Ivleva, als quals ha titllat de “referents de la defensa de la veritat, la professionalitat i el compromís i esperit europeista”.

Summary: El fotògraf Samuel Aranda guanya el premi Ernest Udina a la Trajectòria Europeista


El cineasta Albert Serra estrena aquest divendres 'Liberté', el seu últim film que va ser guardonat amb el premi especial del jurat de la secció Un Certain Regard del festival de Cannes. Carregada d'escenes sexuals, narra la història d'un grup de llibertins expulsats de la cort de Lluís XIV que acaben en un bosc. El festival Temporada Alta va acollir aquest dimarts la preestrena a Catalunya de la pel·lícula. Rodrigo Sorogoyen, director d''El reino', estrena la coproducció catalana 'Madre', en una setmana en la qual Robert De Niro, Al Pacino i Joe Pesci protagonitzen la nova pel·lícula de Martin Scorsese, 'El irlandés', una cinta sobre el crim organitzat a Estats Units durant l'època de la postguerra. 'Liberté' d'Albert Serra se situa al 1774, uns anys abans de la Revolució Francesa. Narra la història d'un grup de llibertins expulsats de la cort puritana de Lluis XIV que volen trobar-se amb el llegendari duc de Walchen, seductor i lliure pensador alemany. La seva missió és exportar el llibertinatge, una filosofia de la il·luminació basada en el refús de la moral i l’autoritat però, sobretot, en trobar un lloc segur per continuar els seus jocs sexuals. En una entrevista a l'ACN, Serra explica que els espectadors seran "sorpresos" amb el film 'Liberté' d'una "forma agradable o desagradable" perquè és una pel·lícula que "es fica molt en la ment de l'espectador i l'interpel·la directament".  'Madre' Rodrigo Sorogoyen, director d''El reino' estrena la coproducció catalana 'Madre', amb un elenc format per Marta Nieto, Jules Porier, Alex Brendemühl, Anne Consigny, Frédéric Pierrot i Guillaume Arnault. Al film, l'Elena (Marta Nieto) rep una trucada de l'Iván, el seu fill de sis anys, i li diu que està perdut en una platja de França i que no troba el seu pare. Això va ser l'últim que va saber d'ell. Deu anys més tard, l’Elena viu a la mateixa platja on va desaparèixer el seu fill, treballa com a encarregada en un restaurant i sembla que està començant a sortir del túnel. La seva vida dona un gir quan coneix per casualitat a Jean (Jules Porier), un adolescent francès que li recorda al seu fill.  'El irlandés' Martin Scorsese estrena 'El irlandés', una saga èpica sobre el crim organitzat a Estats Units durant l'època de la postguerra. La història es narra a través dels ulls d'un veterà de la Segona Guerra Mundial, Frank Sheeran, un assassí que va treballar amb algunes figures notables del segle XX. A través de diverses dècades, 'El irlandés' relata un dels grans misteris sense resoldre de la història nord-americana, la desaparició del llegendari líder del sindicat Jimmy Hoffa i presenta un viatge a través de la història del crim organitzat: el seu funcionament intern, rivalitats i connexions amb les principals corrents polítiques. 'Le Mans' 66' James Mangold és el director del biopic dramàtic 'Le Mans' 66' protagonitzat per Christian Bale i Matt Damon. La cinta està basada en la història real del dissenyador nord-americà d'automòbils Carroll Shelby i el pilot britànic Ken Miles que es van unir per construir un revolucionari cotxe de carreres per Ford Motor Company i acabar així amb el domini d'Enzo Ferrari a Le Mans l'any 1966.  'Idrissa, crònica d’una mort qualsevol' La productora Metromuster estrena aquesta setmana 'Idrissa, crònica d’una mort qualsevol', un nou documental on fan un pas més en la seva manera d’entendre l'audiovisual com a vehicle de transformació social. La cinta, dirigida pels creadors de 'Ciutat Morta' (2013) Xavier Artigas i Xapo Ortega, és el relat de la seva pròpia investigació i campanya fins aconseguir la repatriació del cos d’Idrissa Diallo, el jove guineà mort al CIE de Barcelona l’any 2012 en circumstàncies mai aclarides. Al film els realitzadors "prenen partit" i transformen la realitat que documenten, en un "exercici de memòria i reparació", segons expliquen a l'ACN, sense menystenir una proposta narrativa i estètica ambiciosa i més enllà del "llenguatge activista". Després de l’èxit de ‘Ciutat Morta’ (2013) i com van fer  en el més recent 'Tarajal. Desmuntant la impunitat a la frontera sud' (2016), els responsables de Metromuster presenten un nou treball documental de denúncia social contra el "racisme institucional europeu". De denúncia i "reparació", matisen. 'Buenos principios' Yvan Attal ('Una razón brillante', 2018) dirigeix i protagonitza 'Buenos principios', al costat de la popular Charlotte Gainsbourg. Al film, l’Henri (Attal) és un escriptor de mitjana edat que viu en la mediocritat literària després que fa molts anys publiqués  una novel·la de gran èxit. L’escriptor atribueix tots els seus problemes a la seva dona Cécile (Gainsbourg) i els seus quatre fills. En el moment en què decideix adoptar un gran gos, el seu humor canvia i també la relació amb els qui l’envolten. El film és una adaptació de la novel·la de John Fante ‘Al oeste de Roma’.  'La audición' Anna Bronsky és una professora que dona classes de violí en un institut de música. Contra l’opinió del consell escolar, Bronsky vol que un alumne entri al centre ja que li veu un gran potencial. A partir d'aleshores dedicarà tots els seus esforços i el seu temps al jove músic. Aquest és el segon film d'Ina Weisse després de 'Der Architekt'. Per aquest film, l'actriu protagonista, Nina Hoss, va guanyar la Concha de Plata (millor actriu) al darrer Festival de Sant Sebastià, ex aequo amb Greta Fernández.  'Si yo fuera rico' El director de ‘Las ovejas no pierden el tren’ (2015), Álvaro Fernández Armero, torna amb una nova comèdia desenfadada, ‘Si yo fuera rico’. El protagonista (Àlex García) és un jove sense sort i que s’acaba de separar quan guanya la loteria i es fa ric. Però, tot sol i sense voler compartir aquest secret fins que es formalitzi el divorci, la vida se li complica més que no pas fer-lo feliç. Alexandra Jiménez, Jordi Sánchez i Adrián Lastra, entre altres, completen el repartiment d’aquesta comèdia espanyola.  'La casa del terror' Scott Beck i Bryan Woods dirigeixen el film 'La casa del terror' amb Katie Stevens, Will Brittain i Lauryn Alisa McClain. Al film, sis amics entren a una casa encantada que promet oferir experiències extremes a base d'introduir-se en les pors més profundes de les persones. El joc canviarà quan s'adonen que alguns dels monstres són reals.  'Animales en apuros' El film d'animació 'Animales en apuros' de Victor Azeev arriba a la gran pantalla. Al film, després de fer-se amics, un castor i un gat emprenen una missió perillosa per alliberar als seus companys animals, que van ser segrestats per extraterrestres.  'Remí, una vida extraordinària' S'estrena en català també 'Remí, una vida extraordinària' dirigida per Antoine Blossier. En Remí és orfe i viu amb la Barberin, que el va adoptar fa anys. En Remí, però, es veurà obligat a marxar amb en Vitalis, un misteriós músic itinerant. Té una vida molt dura i fa d'acròbata i canta per guanyar-se la vida. Amb el seu gos, amb un mico petit i amb en Vitalis faran un llarg viatge per França, ple de trobades i amistats que l’ajudaran a conèixer els seus orígens.  'One Piece Estampida' S'estrena en català el film d'animació 'One Piece Estampida' de Takashi Otsuka, que se situa a la fira pirata més gran del món, feta per pirates i per a pirates. En aquesta història, seran testimonis d'una batalla campal sense precedents i d’una estampida caòtica i imprevisible amb els personatges del popular manga com a protagonistes.

Summary: Albert Serra estrena 'Liberté' i Rodrigo Sorogoyen, la coproducció catalana 'Madre'


La Junta Electoral Central (JEC) ha rectificat la postura inicial i ha admès ara que Carles Puigdemont, Toni Comín i Clara Ponsatí poden concórrer a les eleccions europees, la campanya per a les quals comença aquesta mitjanit coincidint amb els comicis locals. La JEC té en compte les resolucions favorables a aquesta posició dels tribunals contenciosos administratius als quals els tres van recórrer la decisió inicial de vetar-los. La Junta també subratlla que el Tribunal Constitucional no ha admès a tràmit els recursos d'empara a les resolucions dels contenciosos administratius formulats per Cs i PP. Així, la JEC resol que Puigdemont, Comín i Ponsatí puguin presentar-se com a números 1, 2 i 3 de la candidatura Lliures per Europa (Junts). D'aquesta manera acaba la polèmica iniciada per la mateixa JEC quan va decidir vetar els tres candidats en una resolució que va comptar amb quatre vots particulars. Tots tres van recórrer la resolució a diferents tribunals contenciosos administratius, i en un primer moment la Fiscalia ja es va mostrar partidària que sí es poguessin presentar. Els contenciosos, però, van traslladar la qüestió al Tribunal Suprem, que els la va retornar per no considerar-se competent en la qüestió, però subratllant que, si ho fos, optaria per deixar-los presentar. Després d'això, els tres tribunals del contenciós administratiu van decidir donar la raó als recurrents i tombar la decisió inicial de la JEC. Ciutadans i PP van reaccionar a aquesta decisió recorrent-la davant del Tribunal Constitucional, que aquest matí ha decidit no admetre els recursos a tràmit. Ara, la Junta Electoral tanca el cercle rectificant la decisió inicial i admetent que Puigdemont, Comín i Ponsatí poden presentar-se a les eleccions europees.

Summary: La Junta Electoral Central rectifica i admet que Puigdemont, Comín i Ponsatí poden concórrer a les europees


La número u de Ciutadans a Catalunya, Inés Arrimadas, ha advertit aquest dimarts el líder del PSOE, Pedro Sánchez, que les forces independentistes li demanaran "coses a canvi" de facilitar la seva investidura. En aquest sentit, ha refermat que el seu partit no pactarà amb Podem perquè defensen posicions contràries, i menys si aposten pel referèndum d'autodeterminació. A més, ha advertit que si PP i PSOE acaben pactant per "mantenir" el bipartidisme i l'immobilisme, també hi votaran en contra. D'altra banda, un dia abans de la reunió amb el president de la Generalitat, Arrimadas ha promès que farà costat a Carles Puigdemont, si decideix abandonar el full de ruta "il·legal" independentista.  A Arrimadas li costa d'imaginar un executiu espanyol integrat pel PSOE de Sánchez i el Podem d'Iglesias. Però en qualsevol cas ha volgut deixar clar que Ciutadans no facilitarà amb una abstenció aquesta hipotètica coalició. Enormes diferències els separen dels 'liles'. I una és insalvable: l'aposta pel referèndum d'independència. "Portem molts anys treballant per la igualtat de tots els espanyols i ara no ho tirarem per la borda", ha il·lustrat. A més, ha advertit els socialistes que les forces independentistes voldran imposar "clàusules" a canvi de donar suport a la investidura de Sánchez.  La dirigent del partit 'taronja' ha discrepat de la defensa de la consulta legal i acordada que fan els d'Iglesias i ha avisat que encara que el 'no' s'imposés en aquest eventual referèndum, no s'aconseguirà "matar" les demandes sobiranistes. "El propi Junqueras va admetre que el farien tantes vegades com calgués fins a tenir la independència", ha recordat. C's no treballarà "per posar una eina" al servei de la gent que serveixi perquè els catalans "surtin d'Espanya i la Unió Europea", ha afegit. També ha constatat que no facilitaran un pacte PP-PSOE per garantir l'immobilisme i el bipartidisme. Els 40 diputats de Ciutadans només donaran suport a una gran coalició d'estat si és té com a prioritat emprendre reformes a Espanya. En aquest sentit, ha dit que té moltes ganes que la legislatura s'iniciï al més aviat possible per poder encetar les negociacions per a la reforma de la llei electoral o de mesures de lluita contra la corrupció i la despolitització de la justícia. Prèvia a la reunió amb Puigdemont  Arrimadas ha ofert mà estesa al president de la Generalitat, Carles Puigdemont, en matèria social i econòmica i ha promès estar al seu costat si decideix abandonar la via de la declaració d'independència i el full de ruta "il·legal". Posició semblant respecte als pressupostos. Ciutadans podria contribuir a la seva aprovació si prioritzen les partides socials i les mesures de creació de riquesa, però no així les despeses encaminades a construir un nou estat. I és que "tenir un pressupost per fer coses que després es tombaran no dóna estabilitat", ha sentenciat.  Ha titllat d'"immoral" que el Govern justifiqui la manca d'inversions socials en hospitals, per exemple, alhora que impulsa la creació d'"ambaixades" arreu del món. Més encara, ha dit, quan la Generalitat no té competències en Afers Exteriors, sinó en Acció Exterior, que ha de consistir en promocionar els productes propis i les destinacions turístiques o afavorir les exportacions, ha explicat.  Per Arrimadas, Catalunya, en tant que líder en xifres exportadores, no li caldria destinar tants recursos en aquesta matèria com sí els correspondria a altres comunitats amb menors percentatges industrials o de venda internacional de productes. S'ha de fer acció exterior però no per explicar al món, amb recursos públics, que Catalunya vol la independència, ha afirmat. A més, ha considerat que "s'enganya al món" quan proclames internacionalment que els catalans volen la separació quan en realitat no hi ha una majoria social que ho avali.

Summary: Arrimadas adverteix Sánchez que les independentistes li demanaran coses a canvi de facilitar la seva investidura


Set de les 13 víctimes mortals d'aquest 2019 viatjaven en vehicles de dues rodes ACN Sant Llorenç de Morunys.-Els Mossos d'Esquadra estan realitzant aquestes setmanes controls preventius a les carreteres més conflictives de la Catalunya Central a causa de l'increment dels accidents amb motoristes. Es tracta de la carretera de Can Massana (Anoia), la del Brull (Osona), i la de la Llosa del Cavall (Solsonès). Des de principi d'any, set de les 13 víctimes mortals a les comarques centrals viatjaven en vehicles de dues rodes. En el dispositiu preventiu realitzat aquest matí a la Llosa del Cavall, a pocs quilòmetres d'on fa una setmana un motorista va perdre la vida, en poc més d'una hora s'ha sancionat a sis motocicletes per excés de velocitat.

Summary: Els Mossos intensifiquen els controls a la Catalunya Central per reduir la sinistralitat dels motoristes


El jutjat d’instrucció número 2 de Valls ha acordat presó provisional comunicada i sense fiança per a tres dels detinguts com a presumptes membres d'una banda dedicada al robatori de coure que, entre d'altres, hauria perpetrat el que va provocar el caos a Rodalies el desembre de l'any passat. Dos detinguts més també han prestat declaració davant del jutge i se n'ha decretat la llibertat provisional amb obligació de comparèixer els dies 1 i 15 de cada mes al jutjat. D'altra banda, el sisè detingut en el marc d'aquesta operació no ha passat a disposició del jutge. A tots cinc se'ls imputen delictes de furt en modalitat hiperagreujada i de danys. Les diligències se seguiran al jutjat d'instrucció 3 de Lleida que és el titular del cas.

Summary: Presó provisional per a tres dels detinguts pels robatoris de coure


L'alcaldessa de Barcelona, Ada Colau, ha reclamat a Arran "una reflexió" sobre les accions comeses en els darrers dies per denunciar, segons apunten, el model turístic a la ciutat. "Una cosa és el debat i la crítica al model, que és legítim", ha assenyalat Colau. "Però una altra cosa són uns atacs i uns incidents que espanten a les persones i que fan malbé béns com són bicicletes i autobusos, i això no ho comparteix la ciutadania de Barcelona", afegeix. "La ciutadania el que valora són propostes", ha constatat Colau en una atenció als mitjans abans de visitar, al Parc del Fòrum, la festa pel Dia Nacional de l'Ecuador. Aquestes declaracions les ha fet la vigília de la celebració, aquest dilluns a les cinc de la tarda, d'una sessió extraordinària de la Comissió de Presidència, Drets de Ciutadania, Participació i Seguretat, per tractar sobre temes relacionats amb el turisme a la capital catalana. "Estem fent canvis, per primera vegada hi ha lideratge públic", ha dit l'alcaldessa de la capital catalana sobre el nou rumb que s'intenta donar al model de turisme a la ciutat. Ha recordat que ja s'ha ordenat el cessament de l'activitat a 2.000 pisos turístics il3legals i que l'actual taxa turística no només es destina ara a la promoció de la ciutat sinó també "es destina a accions per compensar els barris que més els afecta el turisme", explica. És el cas de la programació a l'amfiteatre del Grec durant el mes d'agost, que s'ha fet realitat amb 300.000 procedents d'aquesta taxa que recapta la Generalitat. "Hi ha coses que no es reverteixen en dos dies", ha reconegut Colau tot i que ha defensat que s'han de llençar "propostes en positiu" per tal que l'activitat tingui un efecte beneficiós per Barcelona. Per contra, ha dit que amb accions com l'atac –després reivindicat per Arran- a un Bus Turístic al que se li van fer pintades i se li van punxar les rodes "no s'aconsegueix res de bo. Tot al contrari", ha conclòs.

Summary: Colau demana a Arran que faci una "reflexió" sobre els atacs comesos contra objectius turístics


El president de la Cambra de Comerç, Joan Canadell, ha criticat aquest dijous les paraules de la presidenta de la comunitat de Madrid, Isabel Díaz Ayuso, que ha dit que es vol endur el Mobile World Congress a la capital espanyola. En una piulada, Canadell ha acusat la popular de "disparar contra Barcelona" amb les seves paraules sobre el Mobile. A més, Canadell ha dit que els catalans durant la història han creat riquesa i poder "treballant, comerciant i innovant" mentre que, en el seu parer, "el poder a Castella l'han assolit conquerint, ocupant i fent-se seu allò que altres creen".

Summary: Canadell, a Díaz Ayuso: "El poder a Castella l'han assolit conquerint, ocupant i fent-se seu allò que altres creen"


El nou grup autoposicionat al “centre” està “obert” a considerar un candidat a la Comissió Europea que pugui tenir el suport d’una majoria ACN Brussel·les.-El nou grup a l’Eurocambra format pels liberals (ALDE), Renaixement (la coalició amb el partit de Macron) i USR Plus (formacio romanesa) es reivindiquen com imprescindibles per formar una majoria “proeuropea” al Parlament Europeu. En un comunicat fet públic l’endemà del 26-M, el nou grup afirma que els resultats “són clars”. “Cap majoria pro-europea és possible sense el nou grup central que ALDE, Renaixement, USR Plus i altres partits crearan”, asseguren. Com a grup, avancen, buscaran “majories” al voltant de polítiques “clau” com el canvi climàtic, una fiscalitat justa o la immigració i la seguretat.  Per altra banda, constaten que els nous equilibris de poder a l’Eurocambra apunten a un candidat a presidir la Comissió Europea que pugui construir una “majoria robusta” més enllà de “línies partidistes”. “El nostre grup estarà obert a considerar tots els candidats que puguin reunir el suport de les famílies polítiques que composaran la futura majoria de govern”, conclouen.  Segons les últimes dades provisionals del Parlament Europeu, el nou grup de centre suma 109 escons, situant-se com a tercera força ‘clau’ per a futures aliances després que per primer cop a la història populars i socialdemòcrates no sumin majoria.

Summary: Els liberals i el partit de Macron es reivindiquen com imprescindibles per formar una majoria “proeuropea” a la cambra


Carles Puigdemont ha assegurat aquest dissabte davant el Consell Nacional del PDeCAT que el proper 6 de febrer, data del judici pel 9-N, “comença el temps de descompte” per l’estat espanyol. “El 6 de febrer l’estat comprovarà el greu error de voler dialogar als jutjats allò que havia de dialogar en política. Descobrirà que el temps s’acaba”, ha afirmat el president, fent una crida a la mobilització per donar suport a Artur Mas, Joana Ortega i Irene Rigau. Puigdemont ha assegurat que el judici és una “humiliació” pels votants del 9-N, a qui ha demanat que es manifestin per dir “prou” i fer que el govern espanyol “noti l’alè” dels catalans. Al mateix temps, s'ha referit a les “polèmiques de paper que només existeixen al paper” –en referència a les informacions periodístiques que han esquitxat dirigents del partit a partir de documents policials-, les quals, ha dit, l’estat vol utilitzar per “desacreditar” el procés. (S'ha modificat l'entradeta per un error en la informació. La notícia original ja ha estat corregida)

Summary: ANUL·LA L'ANTERIOR:Puigdemont avisa l’estat espanyol que el dia del judici pel 9-N “comença el temps de descompte”


El president del TSJC, Jesús Maria Barrientos, ha dit que hi ha jutges que han expressat la seva voluntat de demanar el trasllat de Catalunya a causa del procés independentista. "L'escenari que hem viscut els últims mesos fa que ens hagin arribat peticions de companys per marxar fora tot i que no tenim dades", ha explicat Barrientos. Més tard ha volgut deixar clar que, de moment, només es tracta de comentaris a causa de la situació de "tensió" i "inquietud personal" i que espera que finalment aquest escenari no es doni i no demanin oficialment el trasllat ja que "és important mantenir un planter fix". Ho ha dit aquest dimarts a Lleida, on ha presidit la reunió de la Sala de Govern del Tribunal Superior de Justícia de Catalunya. Per altra banda, Barrientos, preguntat pels periodistes, ha qualificat de "lamentables", des del punt de vista humà, els comentaris a les xarxes socials que celebraven de la mort del fiscal general de l'Estat, José Manuel Maza. "A nivell judicial, podrien tenir conseqüències penals en funció del seu contingut, però en tot cas correspon al fiscal decidir-ho", ha puntualitzat.  A més de Barrientos, ha atès als mitjans de comunicació, el president de l'Audiència de Lleida, Francesc Segura, que ha lamentat que les obres d'ampliació dels jutjats de Lleida s'han allargat més de normal. Tot i això, s'ha mostrat esperançat que les noves sales de vistes i el nou arxiu puguin ser una realitat a mitjans del 2018. A nivell local, Barrientos ha informat que la jutgessa de reforç que donava suport al jutjat de Cervera, ha passat aquest mes a reforçar el jutjat contenciós de Lleida, on estarà nou mesos. Està previst que després passi a reforçar el jutjat social, on Barrientos reconeix que caldria ja un reforç perquè hi ha un increment d'assumptes laborals, però que fins a l'estiu no serà possible perquè els recursos judicials són "limitats".  Un altre dels jutjats que assumeix més càrrega de l'habitual és el jutjat Mercantil. Tal com ha explicat Barrientos, a més de les seves competències habituals, ha assumit del juny al novembre 420 demandes relacionades amb la clàusula sòl.

Summary: Barrientos diu que hi ha jutges que han demanat marxar de Catalunya a causa de la situació generada pel procés


La directora del Servei Català de Trànsit (SCT), Eugenia Doménech, ha mostrat la voluntat per mantenir de cara a l'any que ve el protocol acordat entre els Mossos d'Esquadra i Abertis per tallar l'AP-2 al trànsit entre les Borges Blanques i Soses (Segrià) quan la boira sigui molt intensa. El protocol s'ha activat una vegada amb nivell 4, que comporta el tancament de la via, segons Abertis. En una entrevista a l'ACN, Doménech valora que, quan la mesura s'ha aplicat, ha estat "efectiva" i "s'han evitat accidents". La directora del SCT ha avançat que hi ha prevista una reunió en els propers dies per fer-ne balanç. Es tracta d'un protocol que es va aplicar per primera vegada aquest hivern per tancar el  tram d'autopista quan la visibilitat fos inferior als 75 metres i desviar els vehicles per traçats alternatius.  Doménech ha assenyalat que el Servei Català de Trànsit, Mossos d'Esquadra i Abertis -concessionària de l'autopista- van establir tancar l'AP-2 en els casos amb "un risc elevat d'accidentalitat que no es pogués limitar d'una altra manera" per boira molt intensa, que actua com "una cortina que no deixa veure absolutament res". "'L'instint del conductor és aturar el vehicle quan no veu res i això és molt perillós", alerta.  La directora del SCT ha explicat que Abertis també ha treballat per "augmentar la visibilitat" a l'autopista amb altres mesures com la instal·lació de llums reflectors. Els responsables del protocol han de decidir ara si mantenir-lo de cara a l'any que ve, millorar-lo o canviar-lo.  El 2 de desembre es va aplicar el protocol i es van tancar 41 quilòmetres de l'AP-2, entre Aitona (Segrià) i Les Borges, a la circulació de tots els vehicles, que van ser desviats per l'A-2, en sentit Barcelona, i per l'N-240, en sentit Saragossa.  L'acord ha estat molt criticat pels alcaldes de la zona, que fa anys que alerten de la perillositat de la N-240. El SCT es va comprometre també a estudiar mesures alternatives al tancament de l'autopista per als casos de boira molt intensa.

Summary: Trànsit vol mantenir el protocol per tancar l'AP-2 en cas de boira molt intensa el proper hivern


El Govern aprovarà al consell executiu d'aquest dimarts l'obertura de les noves delegacions a Austràlia, el Japó i el Senegal. Les oficines s'instal·laran, en concret, a les ciutats de Sydney, Tòquio i Dakar, i permetran a la Generalitat tenir presència institucional als cinc continents. De fet, l'obertura de les noves delegacions respon a la necessitat de cobrir zones geogràfiques on encara no hi havia representació, i fa augmentar de 15 a 18 el total d'oficines a l'estranger. L'objectiu de la conselleria d'Acció Exterior és que les noves delegacions contribueixin a ampliar la col·laboració del Govern amb contraparts internacionals en els esforços per contenir la pandèmia i per a la reactivació econòmica. Delegació a Austràlia La delegació a Austràlia, amb seu a Sydney, servirà per obrir per primera vegada la representació institucional a Oceania, on fins ara només hi havia una oficina d'ACCIÓ, l'agència per a la competitivitat internacional de les empreses. La delegació de Sydney també cobrirà Nova Zelanda. Als dos països hi ha una comunitat catalana d'unes 3.500 persones, mentre que a Catalunya hi viuen un miler de ciutadans provinents d'Austràlia i Nova Zelanda.  Durant la pandèmia de covid-19, la Generalitat va atendre 113 casos de catalans que eren de turisme en aquesta zona, cosa que pel Govern demostra la popularitat del destí per al turisme de Catalunya. Així mateix, el Govern considera que hi ha "un gran potencial" per establir cooperacions internacionals amb Austràlia i Nova Zelanda en relació al Pla de reactivació econòmica i protecció social. En concret, Austràlia destaca per ser capdavantera en acció climàtica, en desenvolupament humà i en creixement econòmic, mentre que de Nova Zelanda el Govern aspira a aprendre dels models de polítiques socials, transparència o govern digital.  Delegació al Japó La primera delegació a la regió de l'Àsia-Pacífic del Govern serà al Japó, i també tindrà funcions de prospecció a Corea del Sud i la Xina. La primera oficina de la Generalitat al país va ser la comercial, d'ACCIÓ, que es va inaugurar el 1988. El consolat General del Japó s'havia instal·lat a Barcelona tot just un any abans, el 1987.  Pel Govern, Japó és un país "prioritari" en acció exterior, ja que és la tercera economia mundial, després dels Estats Units i la Xina, i compta amb un mercat de 127 milions de persones amb un elevat poder adquisitiu.  De fet, Catalunya compta des de fa més de 10 anys amb un Pla Japó que marca les línies de col·laboració en els àmbits econòmic, turístic, científic i cultural entre els dos territoris.  Catalunya és la principal destinació de la inversió japonesa a Espanya, amb més de la meitat d'empreses japoneses a l'Estat establertes a Catalunya, i acull anualment 200.000 turistes japonesos. Un dels reptes en aquest punt és establir una connexió aèria directa entre el Japó i Barcelona.  Entre els àmbits que Acció Exterior vol impulsar al Japó, hi ha col·laboracions en matèria d'innovació tecnològica, recerca, transferència de tecnologia, polítiques digitals, agricultura o gastronomia.  Delegació al Senegal Finalment, la Delegació del Govern al Senegal, amb seu a Dakar, ha de servir a l'executiu per reforçar la seva presència institucional a l'Àfrica subsahariana. L'oficina cobrirà el Senegal i Gàmbia i tindrà funcions de prospecció a Costa d'Ivori, Ghana, Mali i Nigèria.  De fet, la zona que cobrirà la delegació és la regió de l'Àfrica amb més diàspora a Catalunya, ja que el 93% dels immigrants de l'Àfrica negra al país, un total de 58.184 persones l'any passat, provenen del Senegal, Gàmbia, Mali i Nigèria. D'altra banda, el Senegal, Gàmbia i Mali acullen la principal comunitat catalana a l'Àfrica subsahariana, amb 1.717 residents.  El Senegal és un país prioritari en l’acció exterior del Govern i, de fet l'Agència Catalana de Cooperació al Desenvolupament (ACCD) hi té un representant destacat. A més, és el país de l'Àfrica al sud del Sàhara amb una major presència d'ONG catalanes, algunes de les quals establertes des dels anys 60. L'any 2014, ACCIÓ va obrir una oficina a Ghana, cosa que ha augmentat els fluxos econòmics i la presència d'empreses catalanes a la regió. Segons les dades de l'executiu, gairebé un miler d'empreses exporten a Nigèria, i el Senegal és un dels països on més creixen les vendes de productes catalans.  Pel Govern, l'Àfrica occidental ofereix grans oportunitats d'inversions en infraestructures i sectors estratègics, ja que està vivint un fort creixement econòmic.

Summary: El Govern aprova l'obertura de les delegacions a Sydney, Tòquio i Dakar


Una persona ha mort aquest dissabte en l'incendi d'un pis a Vilanova i la Geltrú. Sis dotacions dels Bombers de la Generalitat s'han desplaçat a la zona per apagar el foc, que ha afectat la pràctica totalitat de l'habitatge, el 90%. Per ara, els Bombers desconeixen les causes de l'incendi. L'avís del foc s'ha rebut a les 13.07 hores, i la víctima mortal s'ha localitzat en una de les habitacions de l'habitatge que donava a la terrassa. Per ara, encara no se l'ha identificat. El foc ha afectat un 5è pis en un bloc amb quatre habitatges per planta a l'Avinguda de Cubelles. Els Bombers han explicat que no s'aprecien afectacions a la resta de pisos.  (En l'actualització, s'afegeixen detalls de l'afectació del pis, i l'estat de la resta de pisos)

Summary: ACTUALIZACIÓ:Un mort en l'incendi d'un pis a Vilanova i la Geltrú


La Guàrdia Civil ha recuperat cinc àmfores, dues àncores, una pedra tallada, sis peces de plom coralleres i restes d'embarcacions enfonsades en una operació a Pals (Baix Empordà) i Alfafar (València). La intervenció va començar després que els investigadors detectessin la venda d'una àmfora romana suposadament autèntica a través d'internet. L'operació 'AROFNA' la va iniciar la Seprona l'octubre del 2018 i es va poder identificar tant al comprador a Girona com el venedor a València. La policia va fer registres als dos municipis i investiga els dos homes per un delicte contra el patrimoni històric i un altre de receptació, per vendre objectes robats. L'operació va començar a finals de l'any passat quan es va detectar la transacció a través de les xarxes socials. S'oferia una àmfora romana suposadament autèntica. Després d'una minuciosa investigació per part de la Seprona i de l'equip del mateix cos a Girona, es va poder identificar el comprador a la província de Girona i el venedor a València.  Els fets es van posar en coneixement de la Fiscalia i dels jutjats, que van autoritzar l'entrada i registre dels domicilis dels dos sospitosos, a Pals i Alfafar. De l'interior, es van comissar diverses àmfores romanes i material divers considerat de Patrimoni Històric.  En concret, a banda de les àmfores, es van recuperar dues àncores marines, una pedra tallada, sis peces de plom i restes de ceràmica de vaixells enfonsats. Tot va quedar dipositat al Centre d'Arqueologia Subaquàtica de la Generalitat.  La Guàrdia Civil investiga els dos homes, de 40 i 53 anys, per la seva implicació en un presumpte delicte contra el patrimoni històric i un altre de receptació.

Summary: La Guàrdia Civil recupera cinc àmfores, dues àncores i restes d'embarcacions enfonsades en un operació a Pals i València


La formació està molt satisfeta del desenvolupament de les dues jornades i confia que no tindrà problemes en registrar el partit ACN Barcelona.-Fins a les dotze del migdia, dues hores abans que tanquessin les runes, un total de 4.134 associats del Partit Demòcrata Català (PDC) ja havua pres part en el procés participatiu per escollir els òrgans de direcció i aprovar els estatuts. Una xifra que des de la formació assenyalen com a "gran èxit" tenint en compte que actualment el PDC té uns 8.000 associats. Francesc Sánchez, portaveu de les jornades de primàries, ha comentat en roda de premsa que des de la formació estan "molt satisfets" en el desenvolupament de les dues jornades, especiament de l'aposta "arriscada" que s'havia pel vot electrònic, mètode pel qual finalment han optat 2.271 associats. Sánchez ha comentat que des del PDC estan "molt tranquils" per inscriure el partit. "Estem convençuts que el podrem insriure sense dificultats. Sinó, entendrem que no és una voluntat jurídica sinó que hi ha un altre tipus de voluntats perquè aquest partit no es registri", ha raonat. Tot i l'èxit del vot electrònic –opció per la que s'han decantat, entre d'altres, el president Puigdemont-, el PDC ha destacat també els 1.863 associats que ha votat presencialment i que han crescut sustancialment aquest dissabte: dels 574 de divendres, s'han registrat  1.289 votants en només les dues primeres hores d'obertura.  En aquest procés s'escull la direcció, formada per dotze membres, la presidència del Consell Nacional, el defensor de les persones associades i el tàndem presidencial, al qual només aspiren Artur Mas i Neus Munté. Marta Pascal, que parteix com a favorita, i Ignasi Planas lideren les candidatures a la direcció, mentre que Santi Vila, Mercè Conesa i Joan Vila es disputen el lideratge del consell. En total, els associats del PDC tenen l'opció de fer quatre votacions diferents. Una d'elles serà la de la direcció, que es vota en bloc amb llistes tancades i desbloquejades. Això vol dir que no cal votar tots els membres de la llista, però només es pot optar per una única candidatura. Aquells que no superin el 50% dels suports que obtingui en total la seva llista hauran de ser substituïts.  El PDC va sumant associats En roda de premsa, Francesc Sànchez ha destacat el fet que, des de la seva aprovació fa quinze dies, el Partit Demòcrata Català ja suma més de 8.000 associats. Un "rècord absolut", que fa presagiar que, si segueix aquest ritme, el PDC podria superar CDC en nombre de militants, uns 15.000 al corrent de pagament, a finals d'any.

Summary: Un total de 4.134 persones, més de la meitat dels associats del PDC, ja han participat en el procés de primàries


Impulsen un projecte de Llei que previsiblement el govern espanyol intentarà vetar a la cambra baixa ACN Madrid.-Tots els grups parlamentaris tret del PP han presentat aquest dimecres al Congrés dels Diputats una proposició de Llei per impulsar l'autoconsum energètic a l'Estat espanyol. La iniciativa propugna una modificació legal perquè els ciutadans puguin generar la seva pròpia energia sense haver de pagar càrregues, l'anomenat 'impost del sol'. El text, signat pel Grup Socialista, Units Podem, ERC, PDECAT, PNB, CC, NC, Bildu i UPN, compta amb el suport de diverses organitzacions socials i de representants del sector de les fotovoltaiques com UNEF. Malgrat que C's ha assistit a la presentació, fonts de la resta de partits han assenyalat que finalment no ha signat el document, tot i que aquesta formació assegura que és per una qüestió de torns de presentació d'iniciatives, i que votaran a favor de la iniciativa. El text arriba al Congrés un dia abans que el ministre d'Energia, Álvaro Nadal, comparegui a la cambra baixa per explicar l'augment del rebut de la llum coincidint amb l'onada de fred a l'Estat. L'Executiu espanyol ja ha vetat anteriorment la tramitació d'iniciatives en aquesta direcció adduint que afecten a la previsió d'ingressos i despeses dels pressupostos de l'Estat.  L'objectiu de la iniciativa és deixar sense efecte part del decret que el govern espanyol va aprovar l'octubre del 2015 que introduïa traves per a la generació elèctrica amb plaques fotovoltaiques instal·lades a la llar. El decret establia que els propietaris d'aquestes instal·lacions que les connectessin a la xarxa elèctrica havien de pagar una part del cost del sistema elèctric, i per tant de la producció. Es tracta de l'anomenat 'impost al sol', una càrrega que han de pagar els propietaris de plaques fotovoltaiques connectats a la xarxa suposadament pel transport i distribució de l'energia a traves del sistema. La Llei que promouen tots els grups al Congrés reconeix el dret de consumir energia generada per un mateix sense pagar cap tipus de càrrega, i proposa que els excedents que generin –i que poden vendre a la xarxa- aquests autoconsumidors siguin tractats fiscalment com qualsevol altra modalitat de producció d'energia elèctrica.  També proposa suprimir el Registre Administratiu de l'autoconsum i permet la possibilitat que diversos consumidors comparteixin una instal·lació. A més, estableix que les instal·lacions d'autoconsum que no injectin energia a la xarxa elèctrica siguin legalitzades segons els reglaments tècnics corresponents, sense requerir l'obtenció d'un punt de connexió ni cap altre tràmit administratiu.  Els grups s'han mostrat convençuts que el govern espanyol no podrà justificar en aquesta ocasió un veto a la iniciativa i que, en tot cas, no superarà una votació a la Mesa del Congrés, on els populars ja no tenen majoria. L'executiu espanyol ha portat ja al Tribunal Constitucional un conflicte de competències per la decisió de la Mesa d'aixecar anteriors vetos que havia implantat sobre iniciatives sobre el calendari de la Llei d'Educació i les condicions laborals dels treballadors subcontractats.

Summary: L'oposició defensa al Congrés eliminar 'l'impost del sol' a l'autoconsum elèctric


L’Ajuntament de Barcelona ha denunciat a la Fiscalia un presumpte frau per part de l’empresa Fomento de Construcciones y Contratas (FCC), adjudicatària del servei de neteja i recollida de brossa a una part de la ciutat, i ha anunciat un canvi en els sistemes de control. La companyia hauria falsejat la recollida de residus voluminosos i d’envasos als districtes de Gràcia, l’Eixample i Ciutat Vella, per tal d’aconseguir més ingressos. Al mateix temps, segons la informació que ha avançat ‘El País’ aquest dijous, FCC hauria estat treballant al carrer amb una desena de treballadors menys dels que feia constar oficialment. Amb aquests mètodes, detectats en el període 2013-2015, el govern calcula que s’hauria produït una estafa mínima de 800.000 euros. “És una situació intolerable i, si es confirma, no pararem fins que retornin tots els diners públics a la ciutat”, ha assegurat la tinent d’alcalde Janet Sanz. Dels correus entre directius i càrrecs intermedis de FCC consultats per l’Ajuntament, es constata que aquesta companyia hauria establert un sistema de defraudació entre els anys 2013 i 2015 basat en tres àmbits. Per una part, l’empresa oficialment feia el servei de neteja amb una plantilla de 254 treballadors, però en realitat n’hi havia 8 o 9 que no estaven al seu lloc de feina, segons ha explicat el Comissionat d’Ecologia, Frederic Ximeno.  Simultàniament, FCC manipulava la gestió dels residus voluminosos, derivant-ne una part al circuit de gestió de residus genèric de la neteja pública –el que recull mobles fora dels dies establerts-. D’aquesta manera, l’empresa no superava els topalls que delimiten el preu en funció de la quantitat de residus voluminosos i podia ingressar més diners dels que hagués cobrat amb la quantitat real.  Finalment, l’Ajuntament ha explicat que FCC també desviava part dels envasos recollits, derivant-los cap al circuit del rebuig. En aquest cas, diversos camions de recollida d’envasos començaven el recorregut que els pertocava però l’abandonaven a mitges, sense tenir els dipòsits plens. Aquests mateixos camions, l’endemà feien la recollida de la brossa general, barrejant tots els residus en una proporció d’1 terç d’envasos i 2 terços de rebuig. Així, acabaven derivant tota la càrrega a la planta de tractament de brossa general.  Com en el cas dels voluminosos, l’objectiu hauria estat no superar els topalls de volum d’envasos per poder cobrar una quantitat superior de diners a la que correspondria realment. La quantitat de tones d’envasos defraudats que s’han detectat són 42 anuals, de les 6.000 que en total es recullen al conjunt de la ciutat. El Comissionat d’Ecologia ha apuntat que aquesta quantitat demostra que el sistema de treball per dur a terme el frau era “maquiavèl•lic”, ja que amb aquesta proporció “no es podia detectar que s’estaven derivant envasos cap al rebuig”. La tinent d’alcalde Janet Sanz ha titllat la situació “d’extremadament greu” i ha insistit que l’Ajuntament ha obert un expedient administratiu per avaluar la magnitud dels fets i determinar quines mesures aplica. Amb les xifres analitzades, el govern ha constatat un frau aproximat de 800.000 euros anuals en el període 2013-2015, però no descarten que la xifra vagi en augment ni que la situació s’estengui a altres anys.  Entre les mesures a adoptar, l’Ajuntament estudia la  possibilitat de rescindir el contracte actual amb FCC –que acaba el 2019- i inhabilitar la companyia per al proper concurs públic. “Tenim instruments propis per actuar en el camp administratiu mes enllà del camp penal”, ha afirmat Sanz, afegint que el govern “anirà fins el final per a que FCC o qualsevol altra empresa torni fins l’últim cèntim d’euro que s’hagi estafat”. Estafa i falsificació L’Ajuntament ha posat el cas en mans de la Fiscalia aquesta mateixa setmana, després d’una reunió amb el Fiscal en Cap celebrada aquest passat dilluns. Segons ha explicat el tinent d’alcalde Jaume Asens, el consistori considera que FCC podria incórrer en un delicte d’estafa i falsificació. Un cop feta la denúncia, Asens ha instat la Fiscalia a “actuar amb la màxima celeritat i contundència, evitant el risc de destrucció de proves”.  Al mateix temps, ha demanat públicament a FCC que col•labori amb la investigació “i que no intenti destruir documents”. Paral•lel a la investigació, el govern ha acordat reunir-se amb responsables de FCC durant els propers dies. Més supervisió i noves clàusules El govern ha insistit aquest dijous que cada any a la ciutat es realitzen 40.000 inspeccions “aleatòries” del servei de neteja -10.000 als barris afectats pel presumpte frau-, i ha lamentat que FCC hagi “burlat” el sistema establert. Frederic Ximeno ha afirmat que la companyia “ha trobat un patró de quin era el sistema d’inspecció”. Aquestes inspeccions es despleguen amb 33 controladors a peu de carrer que s’encarreguen de localitzar els equips de neteja, verificar el dispositiu i comprovar que el servei s’ajusta al contracte. El govern ha admès, però, que l’empresa es va “saltar” les inspeccions. Després de descobrir el possible frau de FCC, l’Ajuntament ha insistit en destacar que ja s’ha revisat la “fórmula” del sistema de controls del servei de neteja, alhora que s’hi han introduït dobles inspeccions per verificar-ne els resultats. El govern ha remarcat que aquest pas l’ha donat de forma simultània a l’elaboració de les clàusules del nou concurs, ja que l’adjudicació que ara té FCC finalitza el 2019. Janet Sanz ha garantit que el nou plec de condicions “blindarà” situacions com la que s’ha detectat a Gràcia, l’Eixample i Ciutat Vella.

Summary: Barcelona denuncia a la Fiscalia un presumpte frau de FCC en el servei de neteja i en modifica els sistemes de control


La Universitat Autònoma de Bellaterra (UAB), s'ha posat a disposició de la família de l'estudiant Natàlia Sánchez, desapareguda a París el passat 1 de maig. La vicerectora de Comunicació, Virgínia Luzón, ha explicat que la universitat va conèixer la notícia a través dels mitjans de comunicació dilluns i que va contactar ràpidament amb la portaveu dels familiars de la jove de 22 anys. "Estem al seu servei per qualsevol aspecte acadèmic en què podem ajudar", ha apuntat Luzón que confia que la noia "aparegui aviat i la situació es resolgui de forma afortunada". Sánchez cursa la carrera d'Economia al centre català, i era a la capital francesa d'Erasmus, concretament a l'Escola d'Economia de la Sorbona, segons ha confirmat la Guàrdia Civil.  El cos de seguretat espanyol ha col·laborat en la investigació aportant una mostra d'ADN de la jove a la policia francesa.  Els pares de la noia, originaris de Granada però residents a Mallorca, s'han desplaçat fins a la capital francesa. La jove es diu Natalia Sánchez i té 22 anys. Van ser els seus companys de pis els que van denunciar la desaparició a la policia.

Summary: La UAB es posa a disposició de la família de l'estudiant desapareguda a París i confia que la situació es resolgui aviat


El primer investigat citat a declarar al jutjat per les mobilitzacions durant l'aniversari de l'1-O a Girona ha decidit "no cooperar" i no entrar a declarar. Es tracta del denunciat pels Mossos d'Esquadra per desordres públics, ultratge a la bandera, danys i delicte lleu de lesions per suposadament formar part del grup de manifestants que van entrar a la seu de la Generalitat i van despenjar la bandera espanyola. La setmana vinent estan citats a declarar la resta d'investigats, entre ells els 16 detinguts per la policia espanyola el 16 de gener pel tall de l'AVE. Un dels advocats de la defensa, Benet Salellas, afirma que és "extremadament greu" que el Ministeri de l'Interior "menteixi" en una resposta al Senat dient que no es van presentació a una citació. "Amb els companys de la campanya '21 raons' hem decidit que no em presentaria, opto per la no cooperació amb la justícia espanyola", ha dit a les portes dels Jutjats de Girona Jordi Alemany, el primer investigat citat a declarar per les mobilitzacions durant l'aniversari de l'1-O a Girona. En el seu cas, és un dels denunciats pels Mossos d'Esquadra per, suposadament, formar part del grup que va entrar a la seu de la Generalitat i va despenjar la bandera espanyola. Alemany, que també és membre del secretariat nacional de l'ANC, ha criticat l'actuació dels Mossos i els ha acusat de contribuir en l'estratègia repressiva contra el moviment independentista. "Us exigim com a policia que estigueu al costat del vostre poble", ha dit.  L'advocat de l'activista, Benet Salellas, ha explicat que ara el jutjat d'instrucció 4 de Girona haurà de decidir si torna a citar Jordi Alemany o si ordena la seva detenció. L'activista defensa la desobediència pacífica: "No podem cedir a la repressió com han fet els nostres líders, que estan de genolls, el govern autonomista està traint el poble i, si ens acusen de protestar, el que hem de dir és que ho tornarem a fer".  A les portes dels jutjats s'hi ha concentrat una trentena de persones per donar suport a l'investigat. Els activistes també han col·locat a l'entrada de l'edifici una bandera espanyola mig cremada i una placa d'unes dependències de la subdelegació del govern espanyol.  El Ministeri "menteix" La setmana que ve estan citats a declarar la resta d'investigats per les mobilitzacions de l'1 d'octubre del 2018. Entre ells, els 16 detinguts per la policia espanyola per suposadament tallar les vies de l'AVE, entre els quals hi ha l'alcalde de Verges (Baix Empordà), Ignasi Sabater, i el de Celrà (Gironès), Dani Cornellà, tots dos de la CUP.  Els advocats dels arrestats estan ultimant una denúncia contra la policia espanyola per detenció il·legal i lesions. Salellas ha carregat contra la resposta del Govern a una pregunta del senador d'EH Bildu, Jon Iñárritu, sobre les detencions del 16 de gener. En concret, la resposta afirma que els detinguts "van ser citats per complimentar, amb assistència lletrada, la presa de les corresponents declaracions". "Se'ls va citar a tots ells a les 11.30 del mateix dia a la comissaria", afegeix. Salellas creu que el Ministeri està intentant crear "una falsa realitat" dient que "les detencions es van produir per incompareixença dels citats".  "Sabem que això no és així", afirma l'advocat que subratlla que aquestes citacions "no existeixen". "És extremadament greu i terrible que per justificar detencions arbitràries i injustificades, la resposta del ministeri sigui a través de mentides i inventant-se citacions que no van existir", ha apuntat Benet Salellas. "La realitat incontestable és que setze ciutadans van ser privats de llibertat de forma injustificada i el govern espanyol el que hauria de fer és començar a investigar i a depurar responsabilitats enlloc d'intentar tapar-nos la boca amb mentides", ha criticat.  A més, també critica que la resposta del govern espanyol negui que els advocats de la defensa van tenir problemes per accedir a la comissaria i per parlar català amb els agents que hi havia a l'entrada. "Hi ha testimonis, queixes i constància documental, és absolutament indiscutible el que va passar aquell dia, hi ha una voluntat de matar al missatger insistint amb un fals relat", ha conclòs.

Summary: El primer investigat citat al jutjat per les mobilitzacions de l'aniversari de l'1-O desobeeix i no entra a declarar


Els robatoris a habitatges i comerços de Platja d'Aro (Baix Empordà) han baixat un 40% durant els mesos d'estiu, però per contra, s'han doblat aquells a interior de vehicle. Són dades que s'han donat a conèixer aquest dilluns durant la festa de la Policia Local del municipi. El cap del cos, l'inspector David Puertas, subratlla que les càmeres de videovigilància i l'increment del patrullatge han permès abaixar una xifra negra, la de robatoris a cases i botigues, que "genera alarma" entre la ciutadania (passant dels 73 de l'estiu passat als 44 d'aquest 2019). Puertas, però, també admet que l'augment de saquejos de vehicles, moltes vegades per obtenir un botí de baix valor, els preocupa. En aquest cas, se n'han registrat 48 davant els 22 de l'estiu del 2018. Qui els comet són delinqüents locals i, de fet, l'inspector avança que ja en tenen algun d'identificat. Aprofitant la celebració de la festa del cos, la Policia Local de Platja d'Aro ha passat balanç d'aquest estiu. Entre el 23 de juny i l'11 de setembre –l'època forta del turisme- la xifra global de delictes ha experimentat un lleuger repunt del 2,13%, trencant la tendència a la baixa que s'havia registrat durant els darrers cinc anys. En concret, aquest estiu s'han registrat 670 delictes a Platja d'Aro (davant els 656 de l'any passat). Entre els motius que expliquen aquest increment hi ha, sobretot, els robatoris a interior de vehicle. D'un any a l'altre, s'han doblat (passant de 22 a 48). El cap de la Policia Local de Platja d'Aro admet que aquesta pujada "els preocupa" perquè és un tipus de robatori "que ens remunta a anys enrere, quan et trencaven el vidre del cotxe per acabar-te robant 1 euro". L'inspector explica, però, que "per sort" la policia ja té "més o menys localitzats" els autors d'aquest tipus de delictes. Es tracta de delinqüents comuns, que viuen a la zona, i a qui els agents han començat a posar l'ull al damunt (entre d'altres, gràcies a les imatges de les càmeres de videovigilància, que els permeten saber amb quin cotxe es mouen). En paral·lel als d'interior de vehicle, també han augmentat els robatoris amb violència i intimidació (passant de dotze a catorze). Però per contra, s'ha reduït –i molt- una altra tipologia delictiva que genera alarma social: els robatoris a habitatges i a establiments comercials. En concret, d'un estiu a l'altre, la davallada ha estat gairebé del 40% (passant dels 73 de l'estiu passat als 44 d'aquest any).  Multiplicar els controls El cap de la policia explica que, per posar fre a aquests robatoris, "que majoritàriament cometen delinqüents vinguts de fora", s'han multiplicat per dos els controls rutinaris. Sobretot, se n'han fet en aquelles zones i accessos a urbanitzacions "que històricament s'han vist més castigades per aquests delictes". I de nou, Puertas també concreta que l'anàlisi de les gravacions de les càmeres de videovigilància també ha estat clau per reduir aquesta xifra negra. L'estadística delinqüencial d'aquest estiu a Platja d'Aro també recull que s'han reduït gairebé un 7% els furts (passant dels 129 als 120). I que gràcies als patrullatges de paisà, la Policia Local ha incrementat la seva efectivitat a l'hora de detenir delinqüents (ja que dels 22 arrestos de l'estiu passat ara s'ha passat a 39). Entre el 23 de juny i l'11 de setembre, la Policia Local de Platja d'Aro s'ha reforçat amb quatre agents interins (incrementant la plantilla fins als 52 efectius). En global, al llarg de l'estiu, el cos ha arribat a fer fins a 3.754 actuacions (comptant-hi controls, tasques de policia administrativa, trànsit, serveis al medi natural...). Més de 100 conductors i 305 multes  Durant el seu discurs, l'inspector David Puertas també ha volgut destacar que, en menys de tres mesos, els agents han denunciat més de cent conductors per conduir beguts o sota els efectes de les drogues (dels quals, 22 superaven el límit penal). Per últim, pel què fa al balanç, el cap de la Policia Local també ha explicat que, durant l'estiu, s'han interposat 305 denúncies per consumir alcohol al carrer o a les platges (en part, gràcies a la tasca feta per la patrulla específica que es dedica a controlar que es compleixi la prohibició). Cada denúncia es tradueix amb una multa que s'estén entre els 150 i els 300 euros. Puertas explica que, a l'hora de lluitar contra aquesta problemàtica –principalment, pel què fa a menors- no n'hi ha prou amb la via punitiva. "Allò que cal és abordar-ho de manera transversal; i aquí, també cal la implicació de les famílies". Coordinació entre cossos Durant el seu discurs, el cap de la Policia Local de Platja d'Aro ha posat l'accent en "la coordinació" entre cossos a l'hora de garantir la seguretat. "Volem potenciar-la, perquè es tradueix amb un millor servei", ha dit. En la mateixa línia, precisament, també s'ha expressat el delegat d'Interior, Albert Ballesta. "La seguretat és un valor a defensar, i la seva garantia és una de les causes que explica que ens visitin tants turistes durant l'estiu", ha assegurat, dient que "la tasca conjunta" entre cossos policials i d'emergències ajuda a evitar "molts drames familiars". "La coordinació és el que ens demanen els ciutadans, i és allò que els hem de donar", ha dit. Ballesta no ha passat per alt que venen "dies difícils i complicats". Però s'ha mostrat convençut que s'afrontaran "amb seguretat i rigor". "La seguretat és cabdal i ens hi juguem massa com a societat; per tant, hem d'anar tots a la una", ha afirmat el delegat d'Interior a Girona.  Durant la festa de la policia local s'han lliurat una cinquantena de felicitacions, reconeixements i medalles. L'alcalde de Platja d'Aro, Maurici Jiménez, que ha tancat l'acte, ha posat de relleu la voluntat del cos  de "ser referent de primer ordre en seguretat" durant el seu discurs.

Summary: Baixen un 40% els robatoris a cases i comerços de Platja d'Aro durant l'estiu però es doblen els d'interior de vehicle


276 persones van ingressar a l'Hospital de Sant Pau de Barcelona per seguir un tractament de desintoxicació al 2015, la xifra més alta de la seva història. Alguns dels pacients registrats l'any passat van fer més d'una estada, pel que el nombre total de rehabilitacions s'eleva a 300. D'aquestes, un 40% van ser per alcoholisme, amb 120 episodis, mentre que per cocaïna i opioides es van registrar respectivament 73 i 57 casos. Precisament, el centre ha inaugurat aquest dijous les noves instal·lacions de la Unitat de Conductes Addictives, que integra un Hospital de Dia, un Centre de Seguiment i Atenció (CAS) i l'àrea de desintoxicació Montserrat Montero, amb 12 llits, en un espai de 1.243 metres. El pressupost del projecte ha superat el milió d'euros, a càrrec de la Fundació Privada de l'Hospital de la Santa Creu i Sant Pau. El director de la Unitat de Conductes Addictives de l'Hospital de Sant Pau, José Pérez de los Cobos, ha explicat que el lleuger augment d'ingressos el 2015 respon a la voluntat "d'atendre el major nombre de pacients possible" i ha precisat que el perfil habitual són "homes d'edat mitjana, al voltant dels 40 anys". A més, ha apuntat que han detectat un canvi d'hàbits de consum en les persones que acudeixen a desintoxicar-se: "amb la crisi econòmica la cocaïna ha baixat, és una substància que costa més i és menys accessible, i l'alcohol ha pujat perquè és més barat". D'altra banda, sobre el trasllat al Pavelló de Sant Antoni de l'Hospital de Sant Pau, Pérez de los Cobos ha destacat que s'ha "perdut superfície", però que això ha propiciat la creació d'un espai amb "un circuit únic". "Abans els nostres pacients es podien barrejar amb altres de la resta de l'hospital", i per això la nova disposició "redueix problemes", ha afegit. En aquest sentit, ha sentenciat que no sap si "trobaria a un altre lloc" una Unitat de Conductes Addictives amb "un Hospital de Dia, 12 llits i aquests mitjans de professionals". En concret, Pérez de los Cobos ha xifrat el personal sanitari de l'àrea en 5 psiquiatres, una neurofisiòloga, quatre psicòlegs, una treballadora social i 24 infermers especialitzats. Així, la integració d'espais s'ha plantejat com un valor afegit en el procés que segueixen els pacients que ingressen per a un tractament de rehabilitació toxicològica a l'Hospital de Sant Pau. El període de desintoxicació comprèn entre 10 i 14 dies a la Sala Montserrat Montero, que a banda de dotze habitacions individuals compta amb una sala d'estar i menjador, aula de plàstica, gimnàs, terrassa i àrea d'ingressos. Una vegada completada aquesta fase, es deriva el pacient a l'Hospital de Dia unes 8 setmanes, abans de passar el seguiment al CAS, que normalment dura un any. "No tenim un plantejament tant de curació, sinó de reducció de la gravetat. No és el mateix prendre cocaïna tres cops al dia, que tres cops a l'any. En aquest sentit, sabem que som molt efectius", ha afirmat José Pérez de los Cobos.

Summary: 276 persones van ingressar a l'Hospital de Sant Pau per desintoxicar-se durant el 2015


L'Audiència de Girona ha absolt el veí de Calonge (Baix Empordà) acusat de fer tocaments a la neta de la seva parella entre els mesos de setembre i octubre del 2016, quan la nena tenia 9 anys. La sentència subratlla que el relat de la menor conté "errades" que fan impossible condemnar l'acusat amb la declaració de la nena com a única prova. L'acusat s'enfrontava a una pena de 5 anys de presó. La sentència conclou que el processat, com a parella sentimental de l'àvia de la menor, solia acompanyar la nena i els seus germans també menors a anar amb bicicleta pel carrer de davant del domicili on vivien. "No ha quedat acreditat que l'acusat aprofités aquests passejos per fer-li tocaments amb la mà als pits i la vagina", conclou el tribunal.  El cas va arribar a judici a principis de novembre. Segons la fiscalia, els abusos haurien tingut lloc entre els mesos de setembre i octubre del 2016. L'acusat és parella de l'àvia de la menor, una nena que aleshores tenia 9 anys. Tots ells vivien en una casa de la urbanització Vescomtat de Cabanyes, conjuntament amb el pare de la nena i els seus altres dos fills. Segons l'escrit d'acusació, com a mínim en tres ocasions, el processat va fer tocaments a la menor. Segons la fiscalia, l'home aprofitava els moments en què els tres germans sortien al carrer per donar voltes amb bicicleta, perquè era quan es quedava sol amb ells. Al judici, el processat va negar les acusacions. Segons va explicar, els nens van viure deu mesos amb l'àvia paterna perquè la seva mare estava a la presó i va assegurar que, durant aquest temps, mai es va quedar sol amb els menors. La fiscalia i l'acusació particular sol·licitaven una pena de 5 anys de presó i 5 anys de llibertat vigilada per un delicte continuat d'abús sexual a menor de 16 anys. També s'enfrontava a pagar una indemnització de 6.000 euros.  La sentència conclou que, efectivament, l'acusat va conviure amb els menors entre el setembre i l'octubre del 2016 i que en diverses ocasions els va acompanyar a passejar en bici "al carrer de davant el domicili". Però el tribunal sosté que "no ha quedat acreditat" que fes tocaments a la nena "als pits i a la vagina".  La sentència apunta que el relat de la menor "no convenç el tribunal sobre la producció del delicte": "La sala ha detectat certes errades en aquest relat, per omissió, per excés o per contradicció, i això ens porta a no atorgar a l'exploració de la menor la competència i aptitud jurídica necessària".  El tribunal apunta que no hi ha cap altra més prova dels tocaments, tot i que suposadament tenien lloc davant de casa, al carrer on els podien veure veïns i quan hi havia els altres germans de la menor.  "En base al material probatori, no existeix base suficient per desvirtuar la presumpció d'innocència", conclou la sentència que absol l'acusat.

Summary: Absolt el veí de Calonge acusat de fer tocaments a la neta de la seva parella quan l'acompanyava a anar en bicicleta


L'associació professional d'habitatges d'ús turístic en edifici únic (Prohut) considera que el Pla Especial Urbanístic d'Allotjaments Turístics (PEUAT), que va ser aprovat provisionalment aquest dijous per l'Ajuntament de Barcelona, "penalitza el sector en comparació amb altres tipologies d'allotjament". En un comunicat enviat aquest divendres al matí, Prohut ha assegurat que aquesta regulació "no solucionarà els autèntics problemes i en crearà de nous". L'associació afirma que el PEUAT "responsabilitza l'allotjament turístic de problemes que són conseqüència de la falta de resposta, compromís i coordinació de les diferents administracions per ordenar aspectes relacionats amb la convivència ciutadana". Segons Ezequiel Salzberg, membre de la junta de Prohut, "en cas que s'arribi a aprovar definitivament aquest pla no solucionarà la problemàtica dels allotjaments turístics il·legals". "Prohibint nous habitatges d'ús turístic, l'Ajuntament ens penalitza amb altres tipologies d'allotjament", ha reflexionat Sqalzberg. L'associació professional ha criticat que el govern municipal no ha justificat en cap moment aquesta discriminació contra en els habitatges d'ús turístic, "ni ara ni en el decurs de l'anomenat procés participatiu". En aquest sentit, Prohut ha proposat la "determinació d'uns criteris no discriminatoris, respectuosos amb la seguretat jurídica i més eficaços en relació amb els problemes de convivència", cosa que, segons l'associació, "no s'ha vist reflectit en el pla inicialment aprovat".

Summary: L'associació de pisos turístics considera que el PEUAT "penalitza el sector" i crearà nous problemes


El president del grup parlamentari de Catalunya en Comú Podem (CatECP), Xavier Domènech, ha valorat la resolució del TC que s'oposa a permetre la sortida de la presó del candidat de Junts per Catalunya, Jordi Sánchez, lamentant que "plou sobre mullat". Domènech ha reiterat les declaracions del secretari general d'Amnistia Internacional, assegurant que "no és admissible" que Jordi Sánchez i Jordi Cuixart siguin en presó preventiva, si bé no s'ha mostrat sorprès perquè "el TC ja fa temps que emet resolucions que no són sostenibles". Preguntat per la decisió que pugui adoptar els propers dies el Tribunal Suprem a l'hora de permetre a Sánchez que surti de la presó per assistir al ple d'investidura, Xavier Domènech s'ha mostrat escèptic: "Hauria de deixar que es presentés, però sabem que, segons els precedents i les actituds recents, el Suprem s'ha dedicat a limitar els drets de representació política", ha etzibat.

Summary: Domènech, sobre la resolució del TC contra l'excarceració de Sánchez: "Plou sobre mullat"


El programa 'Espai Terra' de TV3 inclourà experiments de química recreativa fets per científics de la Universitat de Girona (UdG). La Corporació Catalana de Mitjans Audiovisuals (CCMA) i la universitat han signat un acord de col·laboració per incloure aquests experiments dins el programa televisiu. L'objectiu del conveni, que té un termini de dos anys, és impulsar i divulgar la cultura científica. La Corporació facilitarà els espais requerits per als experiments, així com la infraestructura necessària perquè es facin amb seguretat. A més, també lliurarà una còpia de l'emissió a la UdG. Per la seva banda, el grup de Divulgació Científica de la Càtedra de Cultura Científica i Comunicació Digital de la UdG s'amotllarà a les peticions que li faci 'Espai Terra' sobre cada quan es faran els experiments. La CCMA i la UdG han signat un acord de col·laboració per fomentar la cultura científica. Gràcies a aquest conveni, el programa 'Espai Terra' de TV3 mostrarà alguns experiments de química recreativa realitzats pel Grup de Divulgació Científica de la càtedra de la UdG. L'acord té una durada de dos anys. Segons informen la Corporació i la universitat en una nota de premsa, "l'objectiu és establir una relació entre la Càtedra de Cultura Científica i de Comunicació Digital i la CCMA en benefici de la divulgació i el coneixement científic entre la societat". Els científics de la UdG es comprometen a fer els experiments cada vegada que 'Espai Terra' els ho requereixi per incloure'ls al programa. Per la seva banda, la CCMA facilitarà l'entrada a les instal·lacions i els espais requerits per als experiments, així com la infraestructura necessària per fer-los amb la seguretat recomanada. També facilitarà una còpia de la participació perquè la UdG en pugui fer difusió als seus canals de comunicació. "Aquest acord s'emmarca en la col·laboració de la CCMA amb aquelles institucions que treballen per al foment de la cultura, l'educació, la creació i la innovació", informa la Corporació.

Summary: El programa 'Espai Terra' de TV3 inclourà experiments de química recreativa fets per científics de la UdG


La consellera de la Presidència, Meritxell Budó, veu "obvi" que l'actual direcció del PDeCAT ha agafat un rumb que no comparteixen la majoria dels associats del partit. D'aquesta manera s'ha referit en una entrevista a 'Catalunya Ràdio' a la decisió de la fins ara vicepresidenta del Partit Demòcrata, Míriam Nogueras, de deixar la direcció. "És un fet que honora la vicepresidenta. Això no vol dir que deixi el carnet del PDeCAT", ha afegit la també portaveu del Govern. Nogueras ha liderat, des de la direcció, el sector que aposta perquè el PDeCAT transiti cap al nou partit liderat per Carles Puigdemont. Però amb el congrés fundacional de la nova formació en marxa, encara no hi ha acord entre JxCat i el partit presidit per David Bonvehí.

Summary: Budó, sobre la renúncia de Nogueras: "La direcció actual ha agafat un rumb que no comparteixen la majoria d'associats"


El jutjat d'instrucció número 1 de la Seu d'Urgell ha decidit, després de prendre'ls declaració, mantenir com a investigats per un suposat delicte d'incitació a l'odi els vuit mestres de tres escoles de la Seu d'Urgell pel tractament que van fer a classe dels fets de l'1-O. Segons informa el TSJC, el jutge no ha demanat mesures cautelars per als docents i, de moment, no ha acordat cap altra diligència al respecte de la investigació que està duent a terme arran de les denúncies d'onze particulars. En les respectives declaracions, els mestres han contestat a les preguntes que se'ls han formulat tot negat els fets pels quals se'ls investiga, segons ha detallat l'advocat d'un d'ells. Els vuit docents investigats estaven citats a declarar aquest dimarts al jutjat de la Seu d'Urgell. En concret, es tracta del director i quatre mestres del col·legi públic Mossèn Albert Vives, la directora i un mestre de l'escola Pau Claris i la directora de l'escola La Salle. Segons les denúncies, un dels alumnes hauria sofert ''humiliacions, insults i fins i tot agressions'' perquè la seva mare és guàrdia civil, cosa que coneixen la resta de companys i professors. En aquest sentit, el jutge volia saber si hi va haver comentaris realitzats per diversos mestres així com si són responsables de determinades ''actituds'' per motivar als alumnes a fer aquests suposats comentaris. Els fets contra el fill de la guàrdia civil haurien tingut lloc el 3 d'octubre, dos dies després del referèndum. Set de les onze denúncies s'han presentat contra l'escola Albert Vives, tres contra la Pau Claris i una conra la Salle. L'advocat dels investigats, mestra i directora, de l'escola Pau Claris, Jaume Ribes, ha explicat que les denuncies es van presentar entre els dies 2, 3 i 12 coincidint amb el dia de la Hispanitat. Pel que fa a la declaració dels cinc mestres (4 de l'escola Albert Vives i 1 de la Pau Claris) i tres directors (Albert Vives, Pau Claris i Salle) l'advocat Ribes, ha explicat que tots els mestres han negat els fets i han dit que a les aules del centre no es va produir cap debat sobre l'1-0. Sobre acusacions com que els mestres van explicar a l'aula que ''la policia és dolenta'' els mestres s'han defensat dient que en cap cas van dir res en contra de la policia i en tot cas sí a favor, fent veure als nens que ''la policia és bona''. Ribes ha dit que el debat no es va produir a l'aula i en cas de sortir comentaris d'algun alumne d'allò que havia vist a la televisió, els mestres van intentar minimitzar-ho. L'advocat ha explicat que des dels centres s'ha intentat protegir tots els nens i encara més als que són més vulnerable. Ribes ha narrat que totes les famílies que es van queixar van ser ateses per la direcció.

Summary: El jutge manté com a investigats els vuit docents de la Seu d'Urgell després de prendre'ls declaració


En resposta a un recurs d'inconstitucionalitat de la Generalitat per invasió de competències ACN Madrid.-El ple del Tribunal Constitucional (TC) ha avalat la Llei estatal 24/2013 del sector elèctric però han establert la interpretació correcta de dos preceptes perquè s'ajustin a la legalitat. Ha resolt d'aquesta manera un recurs d'inconstitucionalitat que la Generalitat de Catalunya havia presentat contra diversos articles de la norma per invasió de les seves competències. No ha estat una decisió unànime, quatre magistrats han discrepat del criteri majoritari. La mateixa ponent de la sentència i vicepresidenta del TC, Adela Asúa, hi ha presentat un vot particular, igual que el magistrat Juan Antonio Xiol. S'han afegit a aquests vots particulars els magistrats Encarnació Roca i Fernando Valdés Dal-Ré. En una sentència que s'ha donat a conèixer aquest dijous, els magistrats conclouen que la majoria dels preceptes impugnats respecten el repartiment de competències en la matèria, i només en dos casos (els articles 3.13a i 43.5) ha establert el criteri de com s'han de llegir perquè s'ajustin a la llei.  La Generalitat havia presentat un recurs d'inconstitucionalitat contra la llei perquè entén que la norma buida de contingut la seva competència en matèria d'energia i de consum i perjudica la competitivitat de la indústria catalana.  Entre altres, la Generalitat entén que la norma vulnera els seus àmbits de gestió en aspectes com la regulació de l'autoconsum elèctric les obligacions i els drets de les empreses distribuïdores i comercialitzadores en relació amb el subministrament, i els plans d'estalvi i d'eficiència energètica i de la qualitat del subministrament.  El recurs també es dirigia contra els preceptes que fan referència als criteris per determinar les instal·lacions de generació o transport, la resolució de discrepàncies sobre conflictes de connexió a la xarxa i els que assignen al Ministeri d'Indústria la resolució de reclamacions per part dels usuaris, en un procediment alternatiu a l'arbitratge de consum.  A la seva sentència els magistrats del TC avalen el conjunt de la llei i destaquen els aspectes que la doctrina constitucional considera "bàsics" i competència de l'Estat. Segons els magistrats, l'executiu espanyol té la potestat de decidir "l'orientació unitària i dotada de certa estabilitat de tot allò que el legislador considera en cada moment aspectes essencials" del sector.  Per aquest motiu declaren constitucionals tots els articles relatius a la creació d'un registre únic de consumidors per a tot l'Estat; l'exigència d'un informe previ de caràcter vinculant de la CNMV en relació a la resolució de determinades discrepàncies sobre atorgament de permisos a les empreses distribuïdores; la regulació dels drets i obligacions de les empreses distribuïdores i comercialitzadores, o la regulació del subministrament elèctric. El TC també determina com cal interpretar dos preceptes de la Llei recorreguts per la Generalitat perquè s'ajustin a la Llei. Un és el 43.5, que atribueix a l'Estat la regulació del procediment per resoldre determinats conflictes sorgits entre els usuaris finals i les empreses subministradores.  Segons el TC, és constitucional sempre que l'Estat no assumeixi "la tasca executiva relacionada amb la resolució de totes les controvèrsies que plantegen les persones físiques que siguin usuaris finals d'energia elèctrica", sinó només les que "transcendeixin l'àmbit autonòmic" i afectin "el règim econòmic del sector".   L'altre és el 3.13a, que atribueix a l'Estat la competència per autoritzar les instal·lacions elèctriques en funció de la potència instal·lada i de la tensió, i no en funció del criteri de territorialitat previst a la Constitució. Segons el TC és legal sempre que l'ús dels criteris de potència i de tensió "no tingui l'efecte d'alterar el resultat volgut pel poder constituent". Vots discrepants Al seu vot particular, la vicepresidenta Adela Asua discrepa de la decisió respecte a l'article 43.5 de la Llei perquè entén que envaeix les competències autonòmiques en atribuir a l'Estat "facultats executives que no li corresponen".  Recorda que en una matèria compartida com l'energia elèctrica l'Estat pot assumir funcions executives només quan sigui necessari per garantir les "bases estatals", però aquest supòsit "no concorre aquí", perquè el que es regula és un procediment específic per resoldre controvèrsies entre els usuaris i les empreses subministradores sense que aquestes controvèrsies posin en qüestió el manteniment i efectivitat del règim econòmic del sector. Els magistrats Xiol, Roca i Valdés també discrepen de la sentència pel que fa a aquest article. Recorden que la resolució de conflictes correspon a les comunitats autònomes, que són les administracions que han de jutjar si s'han respectat o no els drets reconeguts als consumidors. També sostenen que la sentència del TC contravé la normativa comunitària perquè dificulta la resolució de controvèrsies i introdueix dubtes sobre si els usuaris, en cada cas, s'han de dirigir a un òrgan estatal o un d'autonòmic.

Summary: El TC avala en un ple dividit la Llei estatal del sector elèctric però fixa la interpretació correcta de dos preceptes


El candidat a la presidència de l'ens cameral demana  estabilitat econòmica: "No ens podem permetre estar ni un minut fora d'Europa" ACN Barcelona.-El candidat a la presidència de la Cambra de Comerç de Barcelona, Carles Tusquets, ha defensat la màxima participació en les eleccions camerals del maig alhora que ha advertit que el sistema de vot electrònic és una "incògnita". En una roda de premsa, el financer ha criticat "alguns empresaris" per haver "boicotejat" la votació de l'últim plenari de l'ens per dotar de més pressupost la campanya de promoció del vot. D'altra banda, el candidat ha demanat canvis en el sistema fiscal estatal per eliminar, per exemple, l'Impost de Patrimoni, i ha assegurat que Catalunya necessita estabilitat econòmica: "No ens podem permetre estar ni un minut fora d'Europa", ha afirmat. La compareixença d'aquest dimarts ha coincidit amb l'anunci de la renúncia de Tusquets a la presidència d'EFPA, la delegació espanyola dels assessors financers europeus. Acompanyat del propietari d'Eurofincas, Ramon Riera, i del conseller delegat de Colonial, Pere Viñolas, Tusquets ha afirmat que la llista que encapçala té "molts suports". La candidatura també compta amb la presència de Juan Velayos de Neinor Homes. "Estem rebent suports sense parar però tenim la incògnita del vot electrònic perquè molta gent ens diu que ens dóna suport però si no ens voten no valdrà", ha dit en una roda de premsa per presentar les seves propostes pel sector immobiliari. En aquest sentit, Tusquets ha defensat la "màxima participació possible" perquè si no la Cambra "no tindrà força", alhora que admès que tots els tipus de votacions han d'oferir garanties que no caurà el sistema i que no hi hagi suplantacions de personalitats."Confiem amb la Generalitat i l'auditor. Però no s'ha votat mai electrònicament a l'Estat i aquest és el primer experiment", ha dit. En aquest moment, Tusquets ha recordat que quan es va provar un sistema similar en la consulta sobre l'avinguda Diagonal organitzada per l'Ajuntament de Barcelona, hi va haver "molts problemes".  A més, ha dit que els "estranya" el "boicot" per part d'"altres candidatures" al vot de l'últim plenari de la Cambra per dotar de més pressupost la campanya de promoció de participació. "És una incongruència reclamar una alta participació i no votar un increment destinat a la promoció del vot", ha dit.  D'altra banda, la candidatura del financer ha apostat per l'estabilitat per facilitar el creixement del sector immobiliari i l'accés a l'habitatge, a través d'una regulació adaptada a les necessitats dels actors, que tingui en compte la Cambra com un òrgan consultiu. "No volem que l'administració ens doni l'esquena, no pot ser que cada dos per tres ens vomitin lleis i que no sapiguem de què van. L'administració ens ha de tenir en compte", ha retret Riera. El propietari d'Eurofincas ha opinat que la Cambra ha de ser una entitat que ajudi els empresaris en els moments problemàtics i ha afirmat que li hauria agradat una actitud més proactiva per part de l'ens durant la crisi econòmica. D'altra banda, Riera, que ha negat "rotundament" l'existència d'una bombolla immobiliària, ha apostat per la posada en marxa d'una "comissió d'autònoms i immobiliaris". A més, els empresaris han assegurat que Catalunya no lluita amb igualtat de condicions amb la resta de regions de l'Estat i d'Europa i han demanat canvis fiscals com ara l'eliminació de l'Impost de Patromoni. "Volem una Barcelona amiga dels negocis", ha dit Tusquets. En el seu torn, Viñolas ha apostat per treballar perquè Barcelona augmenti la seva capacitat d'atracció d'inversió internacional. "La Cambra ha de jugar un rol molt important en projectar Barcelona com a referent en el mercat internacional", ha dit. Així doncs, els membres immobiliaris de la candidatura han afirmat que impulsaran mesures especialment enfocades a recuperar l'interès dels inversors immobiliaris, com ara fomentar la digitalització i professionalització del sector immobiliari, identificar i destravar sòl disponible per part de l'administració per treure-ho al mercat i agilitzar els tràmits burocràtics. A més de referir-se a l'àmbit immobiliari en concret, han exigit estabilitat política i econòmica de Catalunya per afavorir el desenvolupament de negocis i inversions. "Les empreses volen estabilitat política i volen veure clar que no estarem ni un minut fora d'Europa. Si s'intueix una certa inestabilitat del sistema polític és lògic que vagin a altres llocs", ha assegurat.

Summary: Tusquets defensa la màxima participació i afirma que el vot electrònic a la Cambra és una "incògnita"


El portaveu de JxCat, Eduard Pujol, ha lamentat que el Govern espanyol hagi decidit mantenir el 155 i que PP, Ciutadans i PSOE, que "haurien d'avalar la democràcia", estiguin participant en una "cursa per veure qui és més ultra". Segons Pujol, malgrat la voluntat de "diàleg" del nou president de la Generalitat, Quim Torra, s'ha apostat per "la repressió". El portaveu de JxCat, que ha assegurat que la notícia no els ha agafat "per sorpresa", ha reiterat el compromís de JxCAT amb "el poble de Catalunya" i les "decisions del Parlament" pel que ha fet una crida a la "dignitat, la democràcia i a la llibertat". Pujol, en declaracions davant dels mitjans de comunicació a Folgueroles, ha lamentat que no es respectin "la voluntat del poble de Catalunya" i que "aquells que només tenen quatre diputats –referint-se al PPC- ens la tornin a fer i molt grossa". Per aquesta raó a fet una crida al Govern espanyol a "recapacitar". "El diàleg és donar la mà i respectar la voluntat i la legitimitat de Torra per fer el seu Govern", ha afegit. Crida al PSC Pujol ha fet una crida al PSC a "recapacitar" i a no deixar "orfes" als ciutadans "que tenen dret a viure en un estat democràtic". A Ciutadans els hi ha demanat que deixin de liderar "aquesta cursa ultra" i d'empentar en una sola direcció. "Ens mereixem viure en un marc amb valors democràtics que se'ns respecti", ha afegit.

Summary: Eduard Pujol lamenta que PP, PSOE i Ciutadans hagin iniciat una "cursa per veure qui és més ultra"